ddrg/super_eurlex huggingface dataset:
Úradný vestník L 096 , 11/04/1997 S. 0004 - 0004



Nariadenie Komisie (ES) č. 629/97 z 10. apríla 1997, ktorým sa po tretíkrát mení a dopĺňa nariadenie (ES) č. 785/95 ustanovujúce podrobné pravidlá pre uplatňovanie nariadenia Rady (ES) č. 603/95 o spoločnej organizácii trhu so sušeným krmivom KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 603/95 z 21. februára 1995 o spoločnej organizácii trhu so sušeným krmivom [1], naposledy zmenené a doplnené nariadením (ES) č. 1347/95 [2], a najmä na jeho článok 18, keďže skúsenosti potvrdili, že keď členské štáty oznamujú Komisii konečné údaje o množstve sušeného krmiva uznateľného na poskytnutie pomoci, jeden alebo viac členských štátov môže oznámiť chybné čísla a následne si ich želajú opraviť; keďže toto môže mať vplyv na výšku pomoci, ktorú vypočítavajú pracovníci Komisie; keďže preto by sa mal zaviesť postup uplatniteľný v tomto prípade, aby sa uvedenému problému predišlo; keďže určité členské štáty môžu využívať počítačový systém riadenia určitých činností, ktorého výhodou je úspora času a peňazí; keďže by sa preto malo za určitých podmienok uplatnenie tohto postupu umožniť; keďže nariadenie Komisie (ES) č. 785/95 [3], naposledy zmenené a doplnené nariadením (ES) č. 620/96 [4], by sa malo preto zmeniť a doplniť; keďže opatrenia stanovené v tomto nariadení sú v súlade so stanoviskom Riadiaceho výboru pre sušené krmivo, PRIJALA TOTO NARIADENIE: Článok 1 Nariadenie (ES) č. 785/95 sa týmto mení a dopĺňa takto: 1. Do článku 6 sa dopĺňa tento odsek: "4. Stav uvedený v odseku 3 sa vypočíta na základe oznámení členských štátov v súlade s druhou zarážkou článku 15 a). Ak dôsledkom následnej kontroly jeden alebo viac členských štátov predloží druhé primerane zdôvodnené oznámenie, ktoré opravuje prvé oznámenie, druhé oznámenie sa zoberie do úvahy len v takom prípade, ak to nebude mať vplyv na stav vypočítaný na základe prvého oznámenia. Množstvá sušeného krmiva, ktoré nebude možné zohľadniť pri uplatnení poskytnutia pomoci, sa v takomto prípade vyčlenia pre nasledujúci hospodársky rok", 2. Do prvého pododseku článku 8 (5) sa dopĺňa toto: "Príslušné doklady je možné v prípade potreby predložiť v elektronickej forme, ak sa príslušné strany navzájom dohodnú na tejto forme komunikácie. V takomto prípade spracovateľský podnik vedie doklady v tradičnej forme a sprístupní ich každej kontrole, o ktorú požiada príslušný úrad." Článok 2 Toto nariadenie nadobúda účinnosť tretí deň po dni jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 10. apríla 1997 Za Komisiu Franz Fischler člen Komisie [1] Ú. v. ES L 63, 21.3.1995, s. 1. [2] Ú. v. ES L 131, 15.6.1995, s. 1. [3] Ú. v. ES L 79, 7.4.1995, s. 5. [4] Ú. v. ES L 89, 10.4.1996, s. 3. --------------------------------------------------
Úradný vestník L 108 , 25/04/1997 S. 0047 - 0047



Nariadenie Komisie (ES) č. 738/97 z 24. apríla 1997, ktorým sa dočasne zrušuje nariadenie (ES) č. 1445/95 o pravidlách uplatňovania dovozných a vývozných povolení v sektore hovädzieho a teľacieho mäsa KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (ES) č. 2222/96 [2] a najmä na jeho články 9 a 13, keďže článok 10 ods. 1 nariadenia Komisie (ES) č. 1445/95 z 26. júna 1995 o pravidlách uplatňovania dovozných a vývozných povolení v sektore hovädzieho a teľacieho mäsa zrušuje nariadenie (EHS) 2377/80 [3], naposledy zmenené a doplnené nariadením (ES) č. 266/97 [4] ustanovuje, že vývozné povolenia sa majú vydávať v piaty pracovný deň odo dňa podania žiadosti za predpokladu, že medzičasom Komisia neprijme žiadne osobitné opatrenia; keďže vzhľadom na malé množstvo, ktoré je stále k dispozícii do 30. júna 1997 a pre ktoré je možné vydať povolenia a vzhľadom na krátky čas, ktorý zostáva do uverejnenia úradného vestníka počas prvých 10 dní v máji 1997, táto lehota piatich dní je príliš krátka, aby sa zabezpečilo správne riadenie trhu a mala by sa preto dočasne predĺžiť na 6 dní; keďže opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso, PRIJALA TOTO NARIADENIE: Článok 1 Bez ohľadu na článok 10 ods. 1 nariadenia (ES) č. 1445/95 povolenia, o ktoré boli žiadosti podané od 28. apríla do 7. mája 1997 sa vydajú v šiesty pracovný deň odo dňa podania žiadosti za predpokladu, že Komisia medzičasom neprijala žiadne osobitné opatrenia ako je uvedené v ods. 2 tohto článku. Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 24. apríla 1997 Za Komisiu Franz Fischler člen Komisie [1] Ú. v. ES L 148, 28.6.1968, s. 24. [2] Ú. v. ES L 296, 21.11.1996, s. 50. [3] Ú. v. ES L 143, 27.6.1995, s. 35. [4] Ú. v. ES L 45, 15.2.1997, s. 1. --------------------------------------------------
Úradný vestník L 067 , 07/03/1997 S. 0001 - 0001



Nariadenie Rady ES č. 434/97 z 3. marca 1997 o zmene a doplnení nariadenia (EHS) č. 2377/90, ustanovujúce postupy spoločenstva pri stanovovaní maximálnych limitov rezíduí veterinárnych liekov v potravinách živočíšneho pôvodu RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže nariadenie (EHS) č.2377/90 [4] stanovuje postupné vyhodnotenie látok, ktorých použitie bolo schválené v deň, kedy toto nariadenie nadobudlo účinnosť a keďže jeho článok 14 ustanovuje, že s účinnosťou od 1. januára 1997 "podávanie veterinárnych liekov obsahujúcich farmakologicky aktívne látky, neuvedené v prílohách I, II alebo III, zvieratám, ktoré sa využívajú pri výrobe potravín, sa na území spoločenstva nepovoľuje"; keďže na umožnenie tohto postupu spoločenstva pokračovať na skutočnom vedeckom základe a nespôsobiť lekárom a užívateľom stratu prípravkov potrebných na ochranu zdravia zvierat, doterajší limit sa rozšíri aj o látky, na ktoré do 1. januára 1996 Komisia alebo Európska agentúra pre hodnotenie liekov obdržala zdokumentované žiadosti na stanovenie maximálnych limitov rezíduí alebo u ktorých sa lehota prolongácie líši podľa druhu látky; PRIJALA TOTO NARIADENIE: Článok 1 K článku 14 nariadenia EHS 2377/90 sa pridajú tieto pododseky: "Dátum uvedený v predchádzajúcom pododseku sa však pre látky, ktorých použitie bolo schválené v deň, keď toto nariadenie nadobudlo účinnosť a so zreteľom na ich zdokumentované žiadosti s ohľadom na stanovenie maximálnych limitov rezíduí, ktoré boli pred 1. januárom 1996 doručené Komisii alebo Európskej agentúre pre hodnotenie liekov, predlžuje: - do 1. januára 1998, ak ide o produkty z pyrasolidónu, nitroimidazolov, kyseliny arzanylovej a fenylbutazónu, a - do 1. januára 2000 pre ostatné látky. Agentúra uverejní zoznam týchto látok do 7. júna 1997." Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Bude sa uplatňovať od 1. januára 1997. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 3. marca 1997 Za Radu predseda M. De Boer [1] Ú. v. ES C 381, 17.12.1996, s. 9. [2] Stanovisko z 20. februára 1997 (zatiaľ neuverejnené v úradnom vestníku). [3] Stanovisko z 27. februára 1997 (zatiaľ neuverejnené v úradnom vestníku). [4] Ú. v. ES L 224, 18.8.1990, s. 1. Nariadenie naposledy zmenené a doplnené nariadením Komisie (ES) č. 17/97 (Ú. v. ES L 5, 9.1.1997, s. 12). --------------------------------------------------
Úradný vestník L 351 , 23/12/1997 S. 0012 - 0012



Nariadenie Rady (ES) č. 2596/97 z 18. decembra 1997 o predĺžení obdobia stanoveného v článku 149 ods. 1 Aktu o pristúpení Rakúska, Fínska a Švédska RADA EURÓPSKEJ ÚNIE, so zreteľom na Akt o pristúpení Rakúska, Fínska a Švédska, najmä na jeho článok 149 ods. 2, so zreteľom na návrh Komisie [1], so zreteľom na stanovisko Európskeho parlamentu [2], keďže článok 149 ods. 1 aktu o pristúpení z roku 1994 stanovuje obdobie, počas ktorého sa môžu prijímať prechodné opatrenia na uľahčenie prechodu z režimu existujúceho v Rakúsku, Fínsku a Švédsku v čase pristúpenia na režim vyplývajúci z uplatňovania spoločnej organizácie trhu za podmienok stanovených v uvedenom akte a najmä na prekonanie závažných ťažkostí pri uplatňovaní nového režimu k ustanovenému dňu; keďže toto obdobie sa skončí 31. decembra 1997; keďže v určitých sektoroch sa nemôžu tieto ťažkosti prekonať do ustanoveného dňa; keďže by sa preto mala využiť možnosť, stanovená v akte, predĺžiť príslušné obdobie; keďže by sa uvedené obdobie malo predĺžiť o jeden rok; keďže v sektore mlieka a mliečnych výrobkov požiadavky týkajúce sa obsahu tuku v mlieku určenom na ľudskú spotrebu naďalej spôsobujú ťažkosti vo Fínsku a Švédsku; keďže tieto ťažkosti nie je možné prekonať do 31. decembra 1998; keďže by sa preto mala využiť možnosť, stanovená v akte o pristúpení z roku 1994, predĺžiť príslušné obdobia na dva roky, pokiaľ ide o tento osobitný prípad, PRIJALA TOTO NARIADENIE: Článok 1 Obdobie uvedené v článku 149 ods. 1 aktu o pristúpení z roku 1994 sa týmto predlžuje do 31. decembra 1998. Toto obdobie sa však týmto predlžuje až do 31. decembra 1999, pokiaľ ide o požiadavky týkajúce sa obsahu tuku v mlieku určenom na ľudskú spotrebu a vyrobenom vo Fínsku a Švédsku. Článok 2 Toto nariadenie nadobúda účinnosť 1. januára 1998. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 18. decembra 1997 Za Radu predseda F. Boden [1] Ú. v. ES C 352, 20.11.1997, s. 11. [2] Stanovisko doručené 17. decembra 1997 (zatiaľ neuverejnené v Úradnom vestníku) --------------------------------------------------
Úradný vestník L 303 , 06/11/1997 S. 0001 - 0002



Nariadenie Rady (ES) č. 2199/97 z 30. októbra 1997, ktorým sa mení a dopĺňa nariadenie (ES) č. 2201/96 o spoločnej organizácii trhu so spracovanými produktmi z ovocia a zeleniny RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže príloha III k nariadeniu (ES) č. 2201/96 [4] prideľuje čerstvé paradajky podľa členského štátu a skupiny produktov pre hospodárske roky 1997/98 a 1998/99; keďže v prípade Francúzska treba na úpravu kvóty konzervovaných celých šúpaných paradajok a kvóty ostatných produktov podľa potrieb spracovateľského priemyslu znížiť kvótu konzervovaných celých šúpaných paradajok o 15000 ton a kvótu iných produktov treba o tento objem zvýšiť; keďže celkový objem týchto dvoch skupín produktov podľa článku 6 (2) tohto nariadenia treba v dôsledku tiež upraviť, PRIJALA TOTO NARIADENIE: Článok 1 Nariadenie (ES) č. 2201/96 sa týmto mení a dopĺňa takto: 1. Druhá a tretia zarážka druhého pododseku článku 6(2) sa nahrádza takto: "— konzervované celé šúpané paradajky: 1321119 ton — iné produkty: 929890 ton." 2. Príloha III sa nahrádza nasledovne: " PRÍLOHA III Pridelenie čerstvých paradajok podľa členského štátu a podľa skupiny produktov pre hospodárske roky 1997/1998 a 1998/1999 (tony) | Členský štát | Paradajkový koncentrát | Konzervované celé šúpané paradajky | Ostatné produkty | Celkom | Francúzsko | 278691 | 36113 | 54804 | 369608 | Grécko | 999415 | 17355 | 32161 | 1048931 | Taliansko | 1758499 | 1090462 | 622824 | 3471785 | Španielsko | 664056 | 166609 | 175799 | 1006464 | Portugalsko | 884592 | 10580 | 44302 | 939474 | Celkom | 4585253 | 1321119 | 929890 | 6836262 | " Článok 2 Toto nariadenie nadobudne účinnosť dňom uverejnenia v Úradnom vestníku Európskych spoločenstiev. Bude sa uplatňovať od 15. júna 1997. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 30. októbra 1997 Za Radu predseda F. Boden [1] Ú. v. ES C 266, 3.9.1997, s. 17. [2] Stanovisko dodané 22. októbra 1997 (zatiaľ nebolo uverejnené v úradnom vestníku). [3] Stanovisko dodané 29. októbra 1997 (zatiaľ nebolo uverejnené v úradnom vestníku). [4] Ú. v. ES L 297, 21.11.1996, s. 29. --------------------------------------------------
Úradný vestník L 330 , 02/12/1997 S. 0012 - 0012



Nariadenie Komisie (ES) č. 2390/97 z 1. decembra 1997, ktorým sa mení a dopĺňa nariadenie (EHS) č. 2213/83 ustanovujúce normy kvality pre cibuľu a čakanku KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], a najmä na jeho článok 2 (2), keďže nariadenie Komisie (ES) č. 2448/95 z 10. októbra 1995, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o spoločnom colnom sadzobníku [2], stanovuje nové číselné znaky KN; keďže by sa definícia cibule a čakanky v nariadení Komisie (EHS) č. 2213/83 z 28. júla 1983, ktorým sa ustanovujú normy kvality pre cibuľu a čakanku [3], naposledy zmenenom a doplnenom nariadením (ES) č. 888/97 [4], mala preto aktualizovať; keďže nariadenie (EHS) č. 2213/83 vykladali prevádzkovatelia rôznymi spôsobmi, pokiaľ ide o klíčkové výhonky na cibuli; keďže nariadenie (EHS) č. 2213/83 by sa malo zmeniť a doplniť, aby obsahovalo primeranú definíciu; keďže opatrenia ustanovené v tomto nariadení sú v súlade so stanoviskom Riadiaceho výboru pre ovocie a zeleninu, PRIJALA TOTO NARIADENIE: Článok 1 Nariadenie (EHS) č. 2213/83 sa týmto mení a dopĺňa takto: 1. prvý odsek článku 1 sa nahrádza týmto: "Obchodné normy na cibuľu spadajúcu pod číselný znak KN 07031019 a na čakanku spadajúcu pod číselný znak KN 07052100 sú také, ako určujú prílohy I a II k tomuto nariadeniu."; 2. Príloha I sa mení a dopĺňa takto: v bode B časti II (ustanovenia týkajúce sa kvality): - sa druhá zarážka druhého pododseku bodu i) nahrádza touto: - "— bez dôkazu klíčkových výhonkov (bez zvonka viditeľných vyčnievajúcich klíčkových výhonkov)," - sa druhá zarážka druhého pododseku bodu ii) nahrádza touto: - "— počiatočné známky zvonku viditeľných klíčkových výhonkov (nie viac ako 10 % podľa počtu alebo hmotnosti jednotky prezentácie),". Článok 2 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 1. decembra 1997 Za Komisiu Franz Fischler člen Komisie [1] Ú. v. ES L 297, 21.11.1996, s. 1. [2] Ú. v. ES L 259, 30.10.1995, s. 1. [3] Ú. v. ES L 213, 4.8.1983, s. 13. [4] Ú. v. ES L 126, 17.5.1997, s. 11. --------------------------------------------------
Úradný vestník L 211 , 05/08/1997 S. 0039 - 0039



Nariadenie Komisie (ES) č. 1572/97 zo 4. augusta 1997, ktorým sa mení a dopĺňa nariadenie (ES) č. 1445/95 o pravidlách použitia dovozných a vývozných povolení v sektore hovädzieho a teľacieho mäsa KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) 805/68 z 27. júna 1968 o spoločnom organizovaní trhu s hovädzím a teľacím mäsom [1], naposledy zmenené a doplnené nariadením (ES) 2222/96 [2], najmä na jeho články 9 a 13, keďže článok 10 ods. 5 nariadenia Komisie (ES) 1445/95 z 26. júna 1995 o pravidlách podávania žiadostí o dovozné a vývozné povolenia v sektore hovädzieho a teľacieho mäsa, ktorým sa zároveň zrušuje nariadenie (EHS) 2377/80 [3], naposledy zmenené a doplnené nariadením (ES) 1496/97 [4], ustanovuje derogáciou odseku 1 uvedeného článku, že žiadosti o vývozné povolenia vzťahujúce sa na množstvo nepresahujúce 22 ton výrobkov spadajúcich pod kódy KN 0201 a 0202 nepodliehajú, ak o to žiadateľ požiada, päťdňovému odkladu; keďže v prípade odmietnutia žiadostí o povolenia neúmerne veľkú časť z nich tvoria žiadosti o povolenia na takéto malé množstvá mrazeného mäsa; keďže v záujme lepšieho administratívneho vybavenia týchto množstiev je potrebné, aby sa žiadosti o tieto licencie obmedzili na čerstvé alebo chladené mäso, spadajúce pod kód KN 0201; keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso, PRIJALA TOTO NARIADENIE: Článok 1 Prvá veta článku 10 ods. 5 nariadenia (ES) 1445/95 sa nahrádza takto: "5. Derogáciou odseku 1, žiadosti o povolenia na množstvo nepresahujúce 22 ton, týkajúce sa výrobkov spadajúcich pod kód KN 0201, nepodliehajú, ak o to žiadateľ požiada, päťdňovému odkladu." Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Uplatňuje sa na všetky vývozné povolenia so stanovením sadzby náhrady vopred, o ktoré sa požiadalo odo dňa nasledujúceho po dni, v ktorom toto nariadenie nadobudlo účinnosť. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 4. augusta 1997 Za Komisiu Monika Wulf-Mathies členka Komisie [1] Ú. v. ES L 148, 28.6.1968, s. 24. [2] Ú. v. ES L 296, 21.11.1996, s. 50. [3] Ú. v. ES L 143, 27.6.1995, s. 35. [4] Ú. v. ES L 202, 30.7.1997, s. 36. --------------------------------------------------
Úradný vestník L 343 , 13/12/1997 S. 0018 - 0018



Nariadenie Komisie (ES) č. 2495/97 z 12. decembra 1997, ktorým sa mení a dopĺňa nariadenie (ES) č. 1460/96 o vytvorení podrobných pravidiel na realizovanie preferenčných obchodných opatrení, ktoré sa uplatňujú na určitý tovar, ktorý vzniká pri spracovaní poľnohospodárskych produktov, podľa článku 7 nariadenia Rady (ES) č. 3448/93 KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 3448/93 zo 6. decembra 1993, ktoré stanovuje obchodné opatrenia, ktoré sa uplatňujú na určitý tovar, ktorý vzniká pri spracovaní poľnohospodárskych produktov [1], a najmä na jeho prvý pododsek článku 8 ods. 3, keďže článok 10 nariadenia Komisie (ES) č. 1460/96 z 25. júla 1996 o založení podrobných pravidiel na realizáciu preferenčných obchodných opatrení, ktoré sa uplatňujú na určitý tovar, ktorý vzniká pri spracovaní poľnohospodárskych produktov, podľa článku 7 nariadenia Rady (ES) č. 3448/93 [2] stanovuje pravidlá na riadenie colných kvót; keďže od prijatia tohto nariadenia zjednotilo nariadenie Komisie (EHS) č. 2454/93 z 2. júla 1993, ktoré stanovuje ustanovenia na vykonávanie nariadenia Rady (EHS) č. 2913/92 o založení Colného sadzobníka spoločenstva [3], naposledy zmenené a doplnené nariadením (ES) č. 1427/97 [4], pravidlá o riadení colných kvót určených nasledovať chronologické poradie dátumov prijatia prehlásení na uvoľnenie do voľného obehu; keďže súčasné znenie článku 10 nariadenia (ES) č. 1460/96 by malo byť nahradené odkazom na článok 308a až 308c nariadenia (ES) č. 2454/93; keďže opatrenia stanovené v tomto nariadení sú v súlade so stanoviskom Riadiaceho výboru pre možné otázky týkajúce sa obchodu so spracovanými poľnohospodárskymi produktmi, ktoré nie sú uvedené v prílohe ΙΙ, PRIJALA TOTO NARIADENIE: Článok 1 Článok 10 nariadenia (ES) č. 1460/96 sa týmto nahrádza týmto znením: "Článok 10 Colné kvóty obsiahnuté v tomto nariadení budú spravované Komisiou v súlade s ustanoveniami článkov 308a až 308c nariadenia Komisie (EHS) č. 2454/93 [5] Článok 2 Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev. Bude sa uplatňovať od 1. januára 1998. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 12. decembra 1997 Za Komisiu Martin Bangemann člen Komisie [1] Ú. v. ES L 318, 20.12.1993, s. 18. [2] Ú. v. ES L 187, 26.7.1996, s. 18. [3] Ú. v. ES L 253, 11.10.1993, s. 1. [4] Ú. v. ES L 196, 24.7.1997, s. 31. [5] Ú. v. ES L 253, 11.10.1993, s. 1." --------------------------------------------------
Úradný vestník L 135 , 27/05/1997 S. 0001 - 0001



Nariadenie Komisie (ES) č. 931/97 z 26. mája 1997, ktorým sa mení a dopĺňa nariadenie (ES) č. 832/97, čo sa týka dátumov uplatňovania pomoci v sektore kvetinárskych výrobkov KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2275/96 z 22. novembra 1996, ktorým sa zavádzajú osobitné opatrenia na živé rastliny a kvetinárske výrobky [1], najmä na jeho článok 5, keďže nariadenie Komisie (ES) č. 832/97 [2] stanovuje podrobné pravidlá na uplatňovanie nariadenia Rady (ES) č. 2275/96, ktorým sa zavádzajú osobitné opatrenia na živé rastliny a kvetinárske výrobky; keďže tieto pravidlá stanovujú osobitné konečné termíny zavádzania uplatňovania pre rok 1997; keďže tieto dátumy by sa mali zmeniť tak, aby sa vzalo do úvahy neskoré uverejnenie príslušného nariadenia; keďže opatrenia stanovené v tomto nariadení sú v súlade so stanoviskom Riadiaceho výboru pre živé rastliny a kvetinárske výrobky, PRIJALA TOTO NARIADENIE: Článok 1 Nariadenie (ES) č. 832/97 sa týmto mení a dopĺňa takto: 1. V druhom pododseku článku 5 ods. 1 sa dátum "30. máj 1997" nahrádza dátumom "6. jún 1997"; 2. V druhej vete článku 5 ods. 2 sa dátum "21. jún 1997" nahrádza dátumom "28. jún 1997". Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 26. mája 1997 Za Komisiu Franz Fischler člen Komisie [1] Ú. v. ES L 308, 29.11.1996, s. 7. [2] Ú. v. ES L 119, 8.5.1997, s. 17. --------------------------------------------------
Úradný vestník L 346 , 17/12/1997 S. 0041 - 0041



Nariadenie Komisie (ES) č. 2520/97 z 15. decembra 1997 upravujúce nariadenie Rady (ES) č. 2200/96 o kódoch kombinovanej nomenklatúry pre paradajky a stolové hrozno KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 234/79 z 5. februára 1979 o postupe pri prispôsobovaní nomenklatúry Spoločného colného sadzobníka používanej pre poľnohospodárske produkty [1], naposledy zmenené a doplnené nariadením (ES) č. 3290/94 [2], a najmä na jeho článok 2 (1), keďže nariadenie Komisie (ES) č. 2086/97 zo 4. novembra 1997, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [3], mení a dopĺňa kombinovanú nomenklatúru vzťahujúcu sa najmä na paradajky a stolové hrozno; keďže by mala byť upravená tabuľka v článku 1 (2) nariadenia Rady (ES) č. 2200/96 z 18. októbra 1996 o spoločnej organizácii trhu s ovocím a zeleninou [4]; keďže opatrenia stanovené v tomto nariadení sú v súlade so stanoviskom Riadiaceho výboru pre ovocie a zeleninu, PRIJALA TOTO NARIADENIE: Článok 1 Tabuľka v článku 1 (2) nariadenia (ES) č. 2200/96 sa týmto upravuje takto: "070200 | Paradajky, čerstvé alebo chladené" | a) sa nahrádza: "07020000 | Paradajky, čerstvé alebo chladené" | "08061021 08061029 08061030 08061040 08061050 08061061 08061069 | Čerstvé stolové hrozno" | b) sa nahrádza: "08061010 | Čerstvé stolové hrozno." | Článok 2 Toto nariadenie nadobudne účinnosť 1. januára 1998. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 15. decembra 1997 Za Komisiu Franz Fischler člen Komisie [1] Ú. v. ES L 34, 9.2.1979, s. 2. [2] Ú. v. ES L 349, 31.12.1994, s. 105. [3] Ú. v. ES L 312, 14.11.1997, s. 1. [4] Ú. v. ES L 297, 21.11.1996, s. 1. --------------------------------------------------